Trompetgeskal hou inwoners positief | Netwerk24
Trompetgeskal hou inwoners positief
Deur Zaybe Johannes 22 Junie 2020 06:01
Heinrich Arrison gaan elke Sondag regstreeks op sy Facebookblad en nooi kykers om hul gunsteling-gesange te versoek wat hy dan op sy trompet speel.Foto:
Terwyl kerke se deure in die grendeltyd gesluit is, bring die talentvolle musikant van Cloetesville, Heinrich Arrison, die kerk tot in jou huis.
Arrison nooi elke Sondag regstreeks op sy Facebookblad kykers om hul gunsteling-gesange te versoek wat hy dan op sy trompet speel – ’n aktiwiteit wat die afgelope tyd baie gewild onder die inwoners geword het.
Hy sê sy liefde vir musiek het begin toe hy 14 jaar oud was en by die gemeenskaps­projek Cape Whalers Field Band, aangesluit het. Hy is by dié groep as trompetspeler opgelei en het ook later die assistentafrigter geword.
Arrison het later sy passie vir musiek in die Metodistekerk uitgeleef waar hy Sondagoggende die orrel en tromme speel. Hy is ook die musiekleier in die kerk en help sanggroepe waar hy kan.
“Ons gemeenskap is so besmet met negatiewe dinge en gebeurtenisse. Musiek was my manier om van al hierdie negatiewe elemente te ontsnap,” sê hy.
Arrison kan verskeie instrumente bespeel.
Van die hoogtepunte in sy musiekloopbaan is onder meer ’n televisieoptrede toe hy by die Shoprite Checkers-vroue-toekennings opgetree het en ook om ’n verhoog met Steve Newman (’n droom wat waar geword het) te deel.
“Ek wil elke jong mens bemoedig om hul drome te volg en nie die omgewing of die omstandighede waarin hulle bly, blameer nie. Met familie se ondersteuning en ’n positiewe gesindheid is alles moontlik.”